L 200/186
HR
Službeni list Europske unije
29.7.2022.
iznosi 11,70 EUR), a socijalne cijene karata primjenjuju se za stanovnike i osobe koje svakodnevno putuju (npr. cijena jednosmjerne karte iznosi samo 7 EUR).
Stoga, ako društvo Laziomar ne bi pružalo usluge na toj konkretnoj liniji, potreba javnosti za redovitom vezom tog otoka s kopnom po pristupačnim cijenama ne bi bila zadovoljena jer društvo Vetor ne bi moglo pružati iste usluge pod istim uvjetima kao Laziomar tijekom čitavog ugovornog razdoblja.
(195) S obzirom na navedeno Komisija zaključuje da u trenutku povjeravanja usluge društvu Laziomar samo tržište nije bilo dovoljno da bi se zadovoljile potrebe za javnom uslugom.
Naime, na nekoliko linija Laziomar je bio jedini prijevoznik, dok na ostalim linijama usluge koje su pružali konkurenti na Poncijskim otocima nisu bile istovjetne s obzirom na kontinuitet, redovitost, kapacitet i cijenu, te stoga nisu potpuno zadovoljavale obveze pružanja javne usluge utvrđene u novom ugovoru o uslugama s društvom Laziomar.
(3) Najmanje narušavajući pristup (196) Komisija navodi da je Italija odlučila sklopiti ugovor o javnim uslugama s jednim prijevoznikom (društvo Laziomar) umjesto da uvede obveze pružanja javne usluge svim prijevoznicima zainteresiranima za prometovanje na predmetnim linijama.
Na temelju informacija koje je dostavila Italija Komisija prihvaća da se korisnička potražnja nije mogla zadovoljiti uvođenjem obveza pružanja javne usluge (vidjeti uvodnu izjavu 180.).
Konkretno, na nekoliko linija Laziomar je jedini prijevoznik, a gdje to nije slučaj, ponuda ostalih prijevoznika ne zadovoljava (sve) zahtjeve u pogledu redovitosti, kontinuiteta, kapaciteta i cijene.
Nadalje, prometovanjem na većini linija, posebno izvan sezone, nastaju gubici, pa se bez naknade za pružanje javne usluge njima uopće ne bi prometovalo.
Osim toga, Komisija prima na znanje argument Italije da je odabir ugovora o javnim uslugama bio potreban i s obzirom na privatizaciju društva Laziomar.
Točnije, Italija tvrdi da je raspisivanje natječaja za društvo Laziomar zajedno s novim ugovorom o javnim uslugama omogućilo: i. da se osigura kontinuitet javne usluge pomorskog prijevoza i ii.
da se ostvari najveća moguća vrijednost za državu.
Zbog tih se razloga Komisija složila (vidjeti uvodnu izjavu 89.) s tim da Italija raspiše natječaj za društvo Laziomar zajedno s novim ugovorom o javnim uslugama.
Time je Komisija prihvatila, što ponavlja i u ovoj Odluci, da se Italija ne može osloniti na obveze pružanja javne usluge koje se primjenjuju na sve prijevoznike, već da će sklopiti ugovor o javnim uslugama samo s društvom Laziomar.
Zaključak (197) Na temelju prethodno navedene ocjene Komisija zaključuje da Italija nije počinila očitu pogrešku kad je usluge povjerene društvu Laziomar definirala kao usluge od općega gospodarskog interesa.
Sumnje koje je Komisija iznijela u Odluci iz 2012. stoga su otklonjene.
(198) Kako bi se zaključilo da je ispunjen prvi kriterij iz presude Altmark, Komisija još mora provjeriti jesu li društvu Laziomar povjerene jasno definirane obveze pružanja javne usluge.
U tom pogledu Komisija navodi da su obveze pružanja javne usluge jasno opisane u novom ugovoru o javnim uslugama i njegovim prilozima (koji uključuju, na primjer, specifikacije brodova za svaku liniju).
Isto tako, pravila kojima se uređuje naknada detaljno su navedena u novom ugovoru o javnim uslugama, Zakonu iz 2009. i Direktivi CIPE-a.
Novi ugovor o javnim uslugama ima i jasno utvrđeno trajanje (deset godina), u njemu je Laziomar utvrđen kao pružatelj javne usluge te sadržava mehanizme za izbjegavanje i povrat moguće prekomjerne naknade (vidjeti i uvodnu izjavu 215.).
Stoga Komisija zaključuje da je prvi kriterij iz presude Altmark ispunjen.
Prioritet u pogledu vezova (199) U članku 19.b stavku 21.
Zakona iz 2009. jasno se navodi da je prioritet u pogledu vezova nužan da bi se zajamčio teritorijalni kontinuitet s otocima, ali i sa stajališta obveze pružanja javne usluge društava bivše grupe Tirrenia, uključujući društvo Laziomar.
Naime, da ne postoji prioritet u pogledu vezova za društva kojima su povjerene obveze pružanja javne usluge, ona bi (ponekad) morala čekati svoj red za pristajanje te bi došlo do kašnjenja, čime bi se narušila svrha osiguravanja pouzdane i praktične veze građanima.
Redoviti vozni red doista je nužan da bi se zadovoljile potrebe za mobilnošću otočnog stanovništva i pridonijelo gospodarskom razvoju predmetnih otoka.
Nadalje, s obzirom na to da u novom ugovoru o javnim uslugama postoje posebne obveze u pogledu voznog reda za polaske na linijama obuhvaćenima javnom uslugom, prioritetom u pogledu vezova pomaže se osigurati da luke dodjeljuju vezove i vremena pristajanja tako da se pružatelju javne usluge omogućuje da poštuje svoje obveze pružanja javne usluge.
S obzirom na navedeno Komisija smatra da je ta mjera dodijeljena kako bi društvo Laziomar moglo ispunjavati svoje obveze pružanja javne usluge, koje čine stvarne usluge od općega gospodarskog interesa (vidjeti uvodnu izjavu 197.).
Usto, Italija je potvrdila da se prioritet u pogledu vezova primjenjuje samo na usluge koje se pružaju na temelju sustava javnih usluga.
Stoga je i prioritet u pogledu vezova u skladu s prvim uvjetom iz presude Altmark.